KZN-veeprodusente senuagtig oor brucellose | Landbou
KwaZulu-Natalse veeprodusente is uiters bekommerd oor die skerp toename in brucellose in die provinsie.
Veeboere reg oor KwaZulu-Natal is op hul hoede aangesien die hoogs aansteeklike en potensieel ekonomies verwoestende bakteriese siekte brucellose glo oor die provinsie versprei. Wat hierdie groot bedreiging vererger, is berigte dat die regering se vermoë om dieregesondheidskwessies te bestuur is klaaglik onvoldoende, dat die reeks entstowwe ernstig beperk is en dat talle veeboere weens die onvoldoende toepassing van biosekerheid ook skuld dra vir die verspreiding van hierdie siekte.
'n Private veearts in KZN wat nou saam met die veesektor werk, wat nie sy naam genoem wil hê nie, bestempel die faktore wat bydra tot die verspreiding van brucellose in KwaZulu-Natal as die spreekwoordelike "perfekte storm".
Die veearts sê slegs staatslaboratoriums mag monsters vir hierdie siekte toets. 'n Ernstige gebrek aan hulpbronne bestaan egter vir dié dienste, asook die wyer dieregesondheidsbestuurstelsels en -prosesse van die regering. Dit lei tot 'n agterstand in die toetsing vir brucellose, en positiewe gevalle wat nog nie amptelik gediagnoseer is nie, kan intussen die siekte na ander diere versprei. Die dieregesondheidsdienste van die staat en private sektor word derhalwe saam met vee-eienaars op die agtervoet gehou.
"As ons ooit vordering met die bekamping van brucellose wil maak, moet die staat baie van sy huidige verantwoordelikhede oor die siekte aan die private sektor afstaan. Ons kan nie aanhou reaktief wees nie. Wette moet ook verander word sodat die S19-brucellose-entstof ingevoer of deur plaaslike private maatskappye vervaardig kan word. Onderstepoort Biologiese Produkte (OBP) is nie in staat om deurlopend voldoende hoeveelhede van hierdie entstof te vervaardig en te verskaf nie."
Mnr. Angus Williamson, voorsitter van die Rooivleisprodusente-organisasie in KZN en self 'n veeboer, is bekommerd dat bekampingsmaatreëls vir brucellose "skynbaar na die kant van die pad gegly het". Weens 'n tekort aan staatsveeartse en diptenkinspekteurs word beeste dikwels verkoop en vervoer sonder dat hul eers getoets en gesertifiseer is as vry van brucellose en tuberkulose.
Hy sê aangesien OBP se S19-entstof dikwels nie beskikbaar is nie, moet boere die RB-51-entstof gebruik wat aansienlik duurder is en skraagdosisse vereis.
"Brucellose is nou in vleisbees- en melkkuddes oral in KwaZulu-Natal. Die RPO in KZN is baie bekommerd oor hierdie probleem. Veeprodusente moet verseker dat ons biosekerheid en naspeurbaarheid tot in die hoogste graad nagekom word. Hierdie dinge, insluitend inenting, moet gedoen word."
Landbouweekblad se internetnavorsing het bevind dat OBP se S19-entstof (25 dosisse) ongeveer die helfte van die prys van RB-51-entstof (25 dosisse) kos.
Staatskennisgewing R2026 van 1986-09-26 vereis dat alle verse tussen vier en agt maande oud teen brucellose ingeënt moet word.
Die private veearts sê sodra brucellose op 'n eiendom was, sal dit waarskynlik 'n moeisame en duur onderneming wees om dit uit te roei. Hierdie siekte het 'n reeks ernstige gesondheidsimpakte, kan vroulike én manlike diere besmet, en is oordraagbaar tussen spesies, insluitend mense.
Die KZN RPO en MSD Dieregesondheid gaan 'n inligtingsvergadering oor KwaZulu-Natal se brucellose-bedreiging aanbied. Datum: 23 November. Tyd: 15:00. Plek: Nottingham Road Boeresaal.